**Κείμενο 1**

**«Δεσμευμένος κι αναξιόπιστος Τύπος»**

Τίποτα δεν συμβολίζει καλύτερα τη σύγχυση που επικρατεί στον Τύπο,ο οποίος βρίσκεται αντιμέτωπος με μείωση της κυκλοφορίας του. Η πτώση αγγίζει, πλέον, και τα έντυπα αναφοράς. Σε παγκόσμια κλίμακα, ο αριθμός των φύλλων που πωλούνται πέφτει κατά μέσο όρο 2% κάθε χρόνο, σε σημείο που κάποιοι αναρωτιούνται μήπως ο Τύπος ανήκει στο παρελθόν, μήπως είναι ένα μέσο ενημέρωσης της βιομηχανικής εποχής που απειλείται με εξαφάνιση.

Οι εξωτερικές αιτίες της κρίσης είναι γνωστές: από τη μία η καταστροφική επίθεση των δωρεάν εφημερίδων και από την άλλη το Διαδίκτυο, το οποίο συνεχίζει την εξαιρετική του εξάπλωση.

Όμως, η κρίση έχει και εσωτερικές αιτίες, που οφείλονται κυρίως στην απώλεια της *αξιοπιστίας* του Τύπου. Κατ΄ αρχάς γιατί, όπως είδαμε, ο Τύπος ανήκει σε βιομηχανικούς ομίλους που ελέγχουν την οικονομική εξουσία και είναι συνένοχοι με την πολιτική εξουσία. Και, επίσης, γιατί η μεροληψία, η έλλειψη αντικειμενικότητας, τα ψέματα, η **χειραγώγηση** και ακόμα, πολύ απλά, τα «φτιαγμένα» ρεπορτάζ αυξάνουν συνεχώς. […] Οι όλο και πιο στενές σχέσεις με την οικονομική και πολιτική εξουσία έχουν προκαλέσει πολύ μεγάλη κάμψη της αξιοπιστίας των μέσων και αποκαλύπτουν ένα ανησυχητικό δημοκρατικό έλλειμμα. Κυριαρχεί η δημοσιογραφία της ευμένειας, ενώ η κριτική δημοσιογραφία υποχωρεί. Πρέπει, μάλιστα, να αναρωτηθούμε αν, την ώρα της παγκοσμιοποίησης και των τεράστιων ομίλων των μέσων ενημέρωσης ,η έννοια του ελεύθερου Τύπου δεν κινδυνεύει να εξαφανιστεί.

Όλο και περισσότερο, οι πολίτες συνειδητοποιούν τους νέους κινδύνους, δείχνουν ιδιαίτερη ευαισθησία προς τη μιντιακή χειραγώγηση και μοιάζουν πεπεισμένοι ότι στην υπερβολικά μιντιακή κοινωνία μας ζούμε, παραδόξως, σε κατάσταση πληροφορικής ανασφάλειας. Η πληροφορία είναι άφθονη, όμως έχει μηδενική εγγύηση πιστότητας και *συχνά* διαψεύδεται. Παρακολουθούμε τον θρίαμβο της δημοσιογραφίας της κερδοσκοπίας και του θεάματος, σε βάρος της δημοσιογραφίας της πληροφορίας. […] Στην παραδοσιακή δημοσιογραφία ίσχυε το ρητό: «Τα γεγονότα είναι ιερά, η γνώμη είναι ελεύθερη» . Όμως η τάση που εξαπλώνεται σήμερα στα μίντια φαίνεται να αντιστρέφει τη ρήση αυτή. Όλο και περισσότερο, οι δημοσιογράφοι θεωρούν ότι η γνώμη τους, σπάνια τεκμηριωμένη, είναι ιερή, ενώ δεν διστάζουν να **παραποιούν** τα γεγονότα, ώστε να τα προσαρμόζουν στην **επιβεβαίωση** της γνώμης τους.

Σ’ αυτό το πλαίσιο, ενώ εξαπλώνεται ένα απαισιόδοξο όραμα για το μέλλον, κάθε εφημερίδα που θεωρεί ότι τίποτα δεν είναι πιο σημαντικό από το να μην προδώσει την εμπιστοσύνη των αναγνωστών της, πρέπει να δουλέψει σκληρά, για να βελτιώσει το περιεχόμενό της: να μειώσει, για παράδειγμα, την ταχύτητα της ενημέρωσης, στοιχηματίζοντας στη δημοσιογραφία του διαφωτισμού, για να διαλύσει τις σκιές της επικαιρότητας, να προτείνει, επίσης, αφιερώματα ακόμα πιο *ολοκληρωμένα* και καλύτερα **τεκμηριωμένα** για τα μεγάλα σύγχρονα ζητήματα, πηγαίνοντας στο βάθος των προβλημάτων με μέθοδο, **ακρίβεια** και σοβαρότητα, να παρουσιάζει, τέλος, πρωτότυπες πληροφορίες και αναλύσεις που συχνά έχουν αποσιωπηθεί, πηγαίνοντας ενάντια στο ρεύμα των κυρίαρχων μέσων ενημέρωσης. Έτσι, η ποιότητα της πληροφορίας θα αναβαθμίσει τον διάλογο των πολιτών και θα καθορίσει, στο υψηλότερο **στάδιο,** τον πλούτο της δημοκρατίας.

Διασκευασμένο άρθρο του Ignacio Ramonet στη “Le Monde Diplomatique”, εφημ. «Ελευθεροτυπία», 2005.

**Θέματα :**

**Α**. Να γράψετε την περίληψη των τριών πρώτων παραγράφων.

**Μονάδες 20**

**Β. 1.** Πού οφείλεται, κατά τον αρθρογράφο, η απώλεια της αξιοπιστίας του Τύπου στις μέρες μας; Να απαντήσετε σε 60-80 λέξεις.

**Μονάδες 8**

**Β. 2.** Να βρείτε τη δομή και τον τρόπο ανάπτυξης της τελευταίας παραγράφου του κειμένου. Να αιτιολογήσετε την απάντησή σας .

**Μονάδες 10**

**Β. 4.** Να γράψετε για καθεμία από τις παρακάτω λέξεις ένα συνώνυμο , χωρίς να αλλοιώνεται το νόημα του κειμένου: **χειραγώγηση, παραποιούν, επιβεβαίωση, τεκμηριωμένα, ακρίβεια, στάδιο.**

**Μονάδες 6**

**Β. 5.** Να γράψετε για καθεμία από τις επόμενες λέξεις ένα αντώνυμο: **αξιοπιστίας , συχνά , ολοκληρωμένα, τεκμηριωμένα**.

**Μονάδες 4**

**Β. 6.** Να εξηγήσετε τη χρήση των σημείων στίξης στις παρακάτω περιπτώσεις:

* τα «φτιαγμένα» ρεπορτάζ
* Στην παραδοσιακή δημοσιογραφία ίσχυε το ρητό: « Τα γεγονότα είναι ιερά , η γνώμη είναι ελεύθερη».

**Μονάδες 2**

**Γ.** Σύμφωνα με τα λεξικά, η παραπληροφόρηση ορίζεται ως σκόπιμη διάδοση ψεύτικων ειδήσεων με στόχο να οδηγηθεί η κοινή γνώμη προς ορισμένη κατεύθυνση. Με βάση τον παραπάνω ορισμό, να γράψετε ένα άρθρο για την εφημερίδα του δήμου σας (300-350 λέξεις) σχετικά με το φαινόμενο της παραπληροφόρησης , στο οποίο θα εξηγείτε:

α. Ποιοι παράγοντες συνήθως το προκαλούν; Γιατί ο κόσμος παρασύρεται μερικές φορές από την παραπληροφόρηση;

β. Ποιες είναι οι συνέπειες του φαινομένου;

**Μονάδες 30**